Diari Oficial de la Generalitat Valenciana


Sumari del DOGV 7426, del 18-12-2014 (2014/11336)

ORDE 22/2014, de 10 de desembre, de la Conselleria d'Hisenda i Administració Pública, per a la regulació de la gestió de peticions de béns o servicis de contractació centralitzada, així com la seua recepció.
---------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2014/12/10/22/dof/vci/html**

### Dades del document

Número de DOGV
:   7426

Data del DOGV
:   18-12-2014

Secció del DOGV
:   I. DISPOSICIONS GENERALS

Número del document
:   2014/11774


Data del document
:   10-12-2014

Organisme emissor
:   Conselleria d'Hisenda i Administració Pública

Tipus de document
:   Ordre

Anàlisi jurídica

 Descriptors 

:   * Conselleria d'Hisenda i Administració Pública
    * societat d'economia mixta
    * legislació
    * contracte administratiu
    * procediment administratiu
    * contracte de serveis
    * contracte de subministraments
    * competència administrativa
    * empresa pública

ORDE 22/2014, de 10 de desembre, de la Conselleria d'Hisenda i Administració Pública, per a la regulació de la gestió de peticions de béns o servicis de contractació centralitzada, així com la seua recepció. [2014/11642]  
Preàmbul  
  
El Decret 16/2012, de 20 de gener, del Consell, pel qual es distribuïxen competències en matèria de contractació centralitzada en l'àmbit de l'Administració de la Generalitat, les seues entitats autònomes i els ens del sector públic empresarial i fundacional de la Generalitat, i es crea la Central de Compres de la Generalitat, regula la contractació centralitzada en el marc determinat pel text refós de la Llei de Contractes del Sector Públic, amb l'objectiu de racionalitzar i ordenar l'adjudicació de contractes.  
El decret indicat, en l'article 4.2, disposa que «La Central de Compres durà a terme contractes marc en què tots els elements estaran definits, sense necessitat de convocar a les parts a una nova licitació. En este cas, les conselleries, les entitats autònomes i els ens del sector públic empresarial i fundacional definits en l'article 1 d'este decret, efectuaran directament les seues peticions de béns i servicis» i en la seua disposició final primera, apartat 2, establix que: «Així mateix, mitjançant una orde del titular de la conselleria amb competències en matèria d'hisenda, es regularà el procediment que s'ha de seguir per a la gestió de peticions de béns o servicis de contractació centralitzada, així com la seua recepció».  
L'objecte d'esta orde és, per mitjà del desenrotllament de la normativa de la gestió centralitzada de béns i servicis de la Generalitat, regular la gestió de peticions de béns o servicis, així com la seua recepció, derivats de diferents tècniques de racionalització de la contractació, i establir els models de petició.  
En l'exercici de les competències que esta Conselleria ostenta d'acord amb el Decret 9/2014, de 12 de juny, del president de la Generalitat, pel qual determina les conselleries en què s'organitza l'Administració de la Generalitat, el Decret 88/2014, de 13 de juny, del Consell, pel qual establix l'estructura orgànica bàsica de la Presidència i de les conselleries de la Generalitat i el Decret 20/2013, de 25 de gener, del Consell, pel qual s'aprova el Reglament Orgànic i Funcional de la Conselleria d'Hisenda i Administració Pública, i en virtut de les atribucions que em conferix l'article 28.e de la Llei 5/1983, de 30 de desembre, del Consell,  
  
  
ORDENE  
  
Article 1. Objecte  
Esta orde té com a objecte regular la gestió de peticions de béns o servicis, així com la seua recepció, derivades de la contractació centralitzada de subministraments i servicis que s'adquirisquen per l'Administració de la Generalitat, les seues entitats autònomes i el seu sector públic empresarial i fundacional.  
  
Article 2. Àmbit d'aplicació  
1. Esta orde serà aplicable en aquells contractes marc en què tots els elements estiguen definits, sense necessitat de convocar a les parts a una nova licitació, i així s'establisca en els corresponents plecs reguladors.  
2. Esta orde serà aplicable, amb caràcter obligatori, a les conselleries que formen part de l'Administració de la Generalitat i les seues entitats autònomes, així com els ens del sector públic de la Generalitat, definits en els apartats 2 i 3 de l'article 2 del Decret Llei 1/2011, de 30 de setembre, del Consell, de mesures urgents de règim econòmic i financer del sector públic empresarial i fundacional.  
  
Així mateix, serà aplicable, en el cas que s'adherisquen a la Central de Compres de la Generalitat, a les diferents institucions que constituïxen la Generalitat i que es troben determinades en l'Estatut d'Autonomia de la Comunitat Valenciana, a les universitats públiques de la Comunitat Valenciana i a les entitats locals de la Comunitat Valenciana i els seus organismes autònoms i ens dependents d'estes, d'acord amb l'article 12 del Decret 16/2012, de 20 de gener, del Consell, pel qual es distribuïxen competències en matèria de contractació centralitzada en l'àmbit de l'Administració de la Generalitat, les seues entitats autònomes i els ens del sector públic empresarial i fundacional de la Generalitat, i es crea la Central de Compres de la Generalitat.  
  
  
Article 3. Gestió de les peticions  
1. L'expedient de gestió de peticions haurà de contindre la documentació següent:  
- Memòria justificativa de la necessitat de l'adquisició del bé o servici (pel servici o centre peticionari).  
- Documentació acreditativa de l'existència de crèdit adequat i suficient, així com de l'aprovació del gasto per òrgan competent, o documentació equivalent o substitutiva d'acord amb la normativa que se li aplique a l'òrgan de contractació.  
- Acreditació del compliment per l'adjudicatari de les seues obligacions tributàries i amb la Seguretat Social. A estos efectes, el Servici de Compres mantindrà actualitzades l'acreditació d'estes obligacions pels adjudicataris del respectiu acord marc.  
- Informe de l'òrgan competent que motive l'elecció d'un adjudicatari davant dels altres d'acord amb el que preveuen els plecs reguladors de l'acord marc corresponent. En el cas d'un acord marc celebrat amb un únic adjudicatari, no serà necessari este informe.  
  
- Document de petició de béns i servicis, degudament omplit conforme al document normalitzat que consta com a annex a esta orde.  
  
2. L'òrgan de contractació peticionari remetrà, a l'adjudicatari seleccionat, el document de petició als efectes de que es torne per este amb la seua conformitat.  
3. Una còpia del document de petició de béns i servicis, en la qual conste la conformitat de l'adjudicatari, s'haurà de remetre al Servici de Compres de la Generalitat, com a unitat administrativa de suport a la Central de Compres.  
  
Article 4. Recepció  
Quant a la recepció o conformitat dels béns subministrats o dels servicis prestats, i pagament del preu convingut, es realitzaran pel centre destinatari dels béns d'acord amb el que preveu el plec regulador de l'acord marc, en les normes generals de la legislació sobre contractes del sector públic i la resta de disposicions aplicables.  
  
  
Article 5. Procediment telemàtic  
En les comunicacions i tràmits amb els adjudicataris dels respectius acords marc, es podran utilitzar mitjans telemàtics.  
  
DISPOSICIÓ ADDICIONAL  
  
Única. Habilitació per a actes d'execució derivats d'esta orde  
  
Es faculta la Subsecretaria que, amb caràcter general, assumix les competències en matèria de contractació pública centralitzada de la Generalitat per a modificar, mitjançant una resolució, els models de petició de béns i servicis que figuren en l'annex d'esta orde quan resulte convenient per raons d'actualització, adequació, millora o simplificació.  
  
  
DISPOSICIÓ FINAL  
  
Única. Entrada en vigor  
Esta orde entrarà en vigor l'endemà de la seua publicació en el Diari Oficial de la Comunitat Valenciana.  
  
València, 10 de desembre de 2014  
  
El conseller d'Hisenda i Administració Públiques,  
Juan Carlos Moragues Ferrer


Còpia Permalink ELI